Vestskogens sentrum ligger på sørsida av Kjernåsveien, som krysser Vestskogen fra øst til vest. Her er det en dagligvarehandel, en bensinstasjon, en åtteetasjers høyblokk med eldreboliger kjent som Høyblokka, og fem treetasjers boligblokker. Den største delen av Vestskogen befinner seg nord for sentrum, og består av en rekke småveier, hovedsakelig med eneboliger, hvorav de fleste har navn etter fugler, og er derfor kjent som «fugleveiene». Dette området var det første som ble bygd ut, og her ligger også Vestskogen skole. I nordøst vokser Vestskogen sammen med Teie, og i nordvest går det over i Munkerekka nede ved kysten.